Jabarkan Babak Arrancar dari Kurosaki Ichigo dalam bahasa melayu

Setelah pulang dari Soul Society bersama-sama dengan rakan-rakannya (tanpa Rukia), kehidupan Ichigo kembali ke keadaan asal yang tenang seperti sedia kala. Tetapi, kedamaian ini diranap oleh kehadiran seorang pelajar baru, Hirako Shinji. Shinji memperkenalkan dirinya sebagai orang yang bertanggungjawab mengenal pasti dan melatih vizard. Dia mendekati Ichigo dan cuba meyakinkannya untuk menganggotai organisasinya. Ichigo berkeras tidak ingin menjadi ahli kepada mana-mana organisasi walaupun diberi amaran tentang hollow dalamannya yang lama-kelamaan akan menguasai dirinya dan memusnahkan segala-galanya. Sebentar kemudian, dua orang arrancar, Yammy dan Ulquiorra muncul di Bandar Karakura untuk menyaksikan sendiri kekuatan Ichigo. Ichigo bertarung dengan Yammy dengan membebaskan tahap terakhir Zangetsu. Tetapi, hollow Ichigo cuba menguasai mindanya menyebabkan pergerakannya terkunci dan memberi peluang kepada Yammy untuk mencederakan Ichigo dan Orihime. Ketibaan Yoruichi dan Urahara memaksa Ulquiorra berundur ke Hueco Mundo.

Oleh sebab kekalahannya kepada arrancar, Ichigo kehilangan semangat untuk menjadi seorang shinigami memandangkan dia tidak mampu untuk melindungi kawan-kawannya. Mood ini berlanjutan sehinggalah ketibaan kuasa ekspedisi Gotei 13: enam shinigami dihantar ke dunia manusia di bawah pimpinan Hitsugaya Tōshirō. Rukia merupakan salah seorang daripada mereka. Dia memaksa Ichigo bertarung dengan satu hollow sambil menasihatinya. Hal ini menyebabkan Ichigo bersemangat semula dan bersumpah untuk melindungi rakannya. Orihime ialah orang pertama yang mendengar janji Ichigo. Kemudian, Ichigo membincangkan masalah arrancar yang semakin membimbangkan dengan pasukan Hitsugaya dan mempelajari identiti sebenar arrancar. Rukia diterima ke dalam keluarga Ichigo secara rasmi dan dibenarkan berkongsi bilik dengan adik-adik perempuan Ichigo.

Malam itu, enam orang arrancar di bawah arahan Grimmjow Jaggerjack muncul di Bandar Karakura untuk menghabiskan misi Ulquiorra yang menurut pendapat mereka belum lagi selesai. Mereka berpecah dan menjadikan sesiapa sahaja dengan kuasa semangat sebagai sasaran. Rumah Chad menjadi target D-Roy, yang berjaya ditumpaskan oleh Rukia dengan segera, dan kemudiannya Grimmjow yang menewaskan Rukia dengan satu serangan. Ichigo cuba menggunakan tahap terakhir Zangetsu tetapi Grimmjow mampu menangkisnya dengan tangannya. Terdesak, Ichigo menggunakan getsuga tenshō untuk melukakan Grimmjow. Apabila menggunakan serangan ini, hollow Ichigo mendominasi tubuh Ichigo. Hal ini menyedarkan Ichigo bahawa penggunaan getsuga tenshō dua atau tiga kali lagi akan menyebabkan hollow menguasai dirinya. Tōsen Kaname kemudiannya tiba di medan pertempuran dan membawa Grimmjow pulang ke Hueco Mundo. Ichigo, tidak puas hati akan keputusan perlawanan ini, dibiarkan berasa bimbang akan keselamatan Rukia yang tercedera.

Ichigo sedar bahawa dia belum mampu untuk menguasai hollow dalamannya dan menerima jemputan Shinji dan organisasi vizardnya untuk belajar menguasai hollow dalamannya. Semasa berlatih bertarung dengan Sarugaki Hiyori, dia hilang kawalan atas hollownya malah hampir-hampir membunuh Hiyori. Apabila kembali ke bentuk shinigami semula, Ichigo dimaklumkan bahawa dia tidak boleh mengawal hollownya dengan tubuh atau minda sahaja tetapi memaksanya ke pusat jiwanya. Selepas beberapa siri latihan, Ichigo diarahkan untuk berhadapan dengan hollownya di dunia sukma dalamannya. Di sana, Ichigo menentang hollow dalamannya. Tetapi, Ichigo tidak dapat mencederakan hollow itu, sebaliknya luka parah dan ditikam oleh lawannya. Akhirnya, Ichigo tewas dan pedangnya patah. Selepas perbualan ringkas dengan hollownya dan manifestasi dalaman Zaraki Kenpachi, Ichigo sedar bahawa masalahnya ialah kekurangan semangat berlawan yang tulen. Dengan semangat yang kembali menyala, Ichigo dapat menyerang semula; dia mencapai pedang hollownya dan menikam hollow itu dengannya. Sementara hollownya pudar buat seketika, Ichigo kembali ke alam nyata. Dia kemudiannya diberitahu bahawa apabila dia berhadapan dengan hollow dalamnnya, pada luaran Ichigo sebenarnya telah bertukar kepada hollow sebenar yang buas dan agresif. Vizard di sana bertarung dengan hollow Ichigo mengikut giliran untuk mengelakkannya bertindak dengan lebih ganas. Ichigo berlatih dengan Hiyori bagi memanjangkan masanya untuk kekal dalam bentuk hollow tanpa hilang kawalan terhadap hollow dalamannya.

Sebulan kemudian, arrancar sekali lagi tiba di Bandar Karakura dan Ichigo, dengan terburu-buru, meluru ke arah Grimmjow walaupun dia hanya boleh mengawal hollownya selama 11 saat. Walaupun dengan menggunakan kuasa hollownya dan keadaan Grimmjow yang kehilangan tangannya,  Ichigo masih gagal untuk menewaskan Grimmjow. Topengnya merekah dan Ichigo dibelasah dengan teruk. Apabila dihimpit ke tanah, Ichigo diselamatkan oleh Rukia. Kemudian, Shinji muncul semula dan bertarung dengan Grimmjow sehinggalah arahan untuk kembali ke Hueco Mundo dikeluarkan kepada semua arrancar oleh Ulquiorra.

Semasa merawat kecederaan Ichigo, vizard Hachigen mendedahkan bahawa kuasa semangatnya telah dicemari sedikit oleh Grimmjow. Atas arahannya, Ichigo dibawa pulang ke Klinik Kurosaki oleh Rukia untuk berehat. Dalam keadaan tidak sedarkan diri, dia dilawat oleh Orihime yang telah diculik oleh arrancar dan diberi tempoh 12 jam oleh Ulquiorra untuk mengucapkan selamat tinggal kepada seseorang. Orihime cuba mencium Ichigo tetapi tidak dapat berbuat demikian. Orihime hanya meluahkan perasaan cintanya kepada Ichigo.

Kemudian, Ichigo sedar daripada satu mimpi ngeri dan mendapati pergelangan tangannya telah sembuh. Semasa dia cuba mengesan identiti orang yang telah merawatnya melalui kuasa semangat, dia dilawat oleh Hitsugaya yang menyuruhnya hadir dengan segera ke mesyuarat shinigami yang penting. Perjumpaan ini diadakan di rumah Orihime tempat Hitsugaya dan Matsumoto tinggal kini. Satu persidangan secara langsung dengan Soul Society berlangsung. Ukitake memberi salam dan memaklumkan mereka bahawa Orihime telah jatuh ke tangan arrancar dan mungkin telah dibunuh. Ichigo memberitahu mereka bahawa Orihime pernah datang ke biliknya malam semalam dan merawat lukanya. Namun demikian, Yamamoto percaya bahawa Orihime telah mengkhianati mereka, satu pendapat yang menyebabkan Ichigo naik berang. Renji cuba menenangkan Ichigo dan memohon kebenaran untuk pergi ke Hueco Mundo bagi menyelamatkan Orihime tetapi ditolak kerana Yamamoto berpendapat bahawa kematian seseorang tidak seberat kemusnahan dunia dan apabila dipertimbangkan, hidup mati Orihime adalah tidak mustahak. Ichigo ingin menyelamatkan Orihime sendirian tetapi dihalang oleh Yamamoto kerana Ichigo merupakan aset yang penting bagi Soul Society. Semua shinigami diarahkan pulang ke Soul Society untuk mengukuhkan pertahanan di sana. Ichigo dibiarkan keseorangan.

Tanpa mengendahkan arahan Yamamoto, Ichigo membuat persediaan dengan Urahara untuk menyelamatkan Orihime sendirian dari Hueco Mundo. Di sekolah, Tatsuki bersemuka dengan Ichigo dan bertanya tentang pengalaman peliknya selama ini (yang melibatkan kemunculan roh dan hantu) dan menjadi marah apabila Ichigo gagal menerangkan hal sebenar. Tatsuki juga mengatakan bahawa dia dapat mengesan tenaga semangat Orihime dan Ichigo serta mampu melihat Ichigo dan shinigami lain. Dia ditahan oleh Keigo dan Mizuiro apabila Ichigo melangkah pergi dan mengarahkan rakan-rakannya agar tidak melibatkan diri dalam situasi tersebut. Di kedai Urahara, Ichigo berganding bahu dengan Ishida yang berjaya memiliki semula kuasa Quincy dan Chad yang memiliki tangan kanan baru. Ketiga-tiga sahabat bersetuju untuk menyelamatkan Orihime dan Urahara membuka gerbang ke Hueco Mundo. Ichigo memimpin Chad dan Ishida ke sana tetapi tanpa disedari olehnya, Tatsuki, Keigo dan Mizuiro telah mengekorinya dan menyaksikan pemergiannya.